钦定古今图书集成/明伦汇编/官常典/第082卷 > 赵郡孝懿王谌
## 钦定古今图书集成/明伦汇编/官常典/第082卷 > 赵郡孝懿王谌

按《魏书赵郡灵王传》：“赵郡灵王干子贞景王谧。谧兄
谌，字兴伯，性和平。自通直正员郎迁太子庶子、司空
司马、鸿胪少卿，迁后将军、肆州刺史，固辞不拜，改授
平南将军、光禄少卿，转黄门侍郎，进号安南将军、光
禄大夫，出为散骑常侍、中军将军、相州刺史。罢州，除
宗正卿、都官尚书，以亲例封上蔡县开国公，食邑四”
百户，让而不受。庄帝初，拜车骑将军、仪同三司、尚书
左仆射，封魏郡王，食邑一千户，又加侍中。谌本年长，
应袭王封。其父灵王，宠爱其弟谧，以为世子。庄帝诏
复谌封赵郡王，进号骠骑大将军，加开府，迁司空公。
出帝时，转太保、司州牧、太尉公。又迁太师、录尚书事。
孝静初，为大司马。三年薨。赠假黄钺、侍中、都督、冀州
剌史，谥曰孝懿。谌无他才识，历位虽重，时人忽之。子
炜袭。齐受禅，爵例降。谧弟谭，颇强立，少为宗室所推
敬。自羽林监出为高阳太守，为政严断，豪右畏之。肃
宗初，入为直阁将军，历太仆、宗正少卿，加冠军将军。
元法僧外叛，诏谭为持节、假左将军、别将以讨之。徐
州平，迁光禄少卿，行南兖州事、征虏将军、泾州刺史。
入为武卫将军。寻诏谭为都督，以讨杜洛周，次于军
都，为洛周所败。还除安西将军、秦州刺史。卒。赠抚军
将军、仪同三司、青州刺史。

按《北史本传》：尔朱荣之入洛阳，启庄帝欲迁都晋阳。
帝以问，谌争之以为不可。荣怒曰：“‘何关君而固执也？
且河阴之役，君应之’。谌曰：‘天下事，天下论之，何以河
阴之酷而恐元谌？宗室戚属，位居常伯，生既无益，死
复何损？正使今日碎首流肠，亦何所惧’？”荣大怒，欲罪
谌，其从弟世隆固谏乃止。见者莫不震悚，谌颜色自
若。后数日，帝与荣见宫阙壮丽，列树成行，乃叹曰：“臣
一昨愚志，有迁京之意，今见皇居壮观，亦何用去河
洛而就晋阳。臣熟思元尚书言，深不可夺，是以《迁都
议》”因罢。